RUGĂCIUNE DE ÎNCHINARE

Iată până unde a ajuns iubirea ta nemărginită, preaiubitul meu Isus! Tu mi-ai pregătit un ospăţ dumnezeiesc din trupul şi sângele tău preascump, spre a te dărui cu totul mie. Ce te-a determinat la o faptă de dragoste aşa de mare? Fără îndoială că nimic altceva decât inima ta preaiubitoare. Inimă vrednică de închinare a lui Isus al meu, focar preafierbinte al iubirii dumnezeieşti, primeşte sufletul meu în rana ta preasfântă, ca în această şcoală a dragostei dumnezeieşti să învăţ a iubi din nou pe Dumnezeu care mi-a dat dovezi aşa de minunate despre iubirea sa. Amin.

CALEA SFINTEI CRUCI EUHARISTICĂ

RUGĂCIUNE DE PREGĂTIRE

T. Doamne Isuse Cristoase, tu ne-ai lăsat în taina sfintei Euharistii o amintire a pătimirii şi morţii tale; dorinţa ta de pe urmă a fost ca noi, cinstind această Taină, să ne amintim de moartea ta până la sfârşitul lumii. Împlinind cuvântul tău, voim să parcurgem Calea Sfintei Cruci, aducându-ne aminte că aici, în sfânta Ostie, reînnoieşti în chip tainic suferinţele crucii şi că locuieşti aici cu aceeaşi dragoste şi smerenie ca şi pe sfânta cruce. Iar tu, sfântă Fecioară Marie, care necontenit îl priveşti pe Fiul tău sub chipul pâinii, tot aşa ca odinioară pe cruce, ajutăne să facem această Cale a Crucii cu evlavia cuvenită. Ne unim cu dorinţa ta, o, Isuse, precum şi cu a ta, o, Marie, şi voim să dobândim toate indulgenţele, pentru noi şi pentru sufletele din purgator. Sfinte înger păzitor, Sfinte Alois Guanella şi Fericita Clara Bossata şi voi toţi sfinţilor din ceruri, vă rugăm să ne veniţi în ajutor. Amin.
Staţiunea I

ISUS ESTE OSÂNDIT LA MOARTE

L1. Isuse, preadrept Judecător al celor vii şi al celor morţi, deşi erai nevinovat, totuşi judecătorii nelegiuiţi ai poporului nerecunoscător te-au osândit la moarte crudă. Dacă ar fi ştiut ei că odată vei veni cu putere şi cu mărire ca să judeci lumea, ţi s-ar fi închinat cu frică şi cu teamă şi ar fi cerut îndurare. Tu, însă, ai tăcut şi ai primit osânda nedreaptă, pentru a şterge păcatele noastre şi a ne scăpa de veşnica pierzare.

L2. Dumnezeiescule Judecător, şi aici, sub chipul sfintei Ostii, tu îţi ascunzi maiestatea şi puterea. Mă închin cu cea mai adâncă smerenie înaintea măririi şi puterii tale. Ca să nu mă

osândeşti, mi-ai dat în Taina cea sfântă comori nespuse de daruri; tu însuţi mi te dăruieşti cu trupul şi sângele tău drept zălog al vieţii veşnice. Îţi mulţumesc din adâncul sufletului meu. Isuse din Taina cea sfântă, ţie să-ţi fie cinste, mărire şi recunoştinţă în vecii vecilor.

Staţiunea a II-a

ISUS IA CRUCEA PE UMERI

L1. Isuse preavrednic de iubirea cea mai mare, tu cunoşteai chinurile şi ocara ce le aveai de îndurat pe cruce. Cu toate acestea, tu o aşteptai şi ai îmbrăţişat-o cu dor, căci crucea era mijlocul ales de Tatăl spre a-i mântui pe oameni, iar dragostea ta pentru noi era mai mare decât moartea.
L2. Dar pe lângă crucea de lemn, tu, Isuse, din dragoste către oameni, ţi-ai mai pregătit o altă cruce. Ştiai că în Taina cea sfântă vei primi nenumărate jigniri din partea oamenilor răi şi că şederea ta în sfânta Taină a iubirii va fi o nesfârşită Vinere Mare. Cu toate acestea, ai orânduit sfânta Euharistie,

ca să porţi şi această cruce până la sfârşitul veacurilor. Mă închin în faţa iubirii tale dumnezeieşti şi te rog să-mi dai harul de a te iubi tot mai mult în Taina euharistică.

Staţiunea a III-a

ISUS CADE ÎNTÂIA OARĂ SUB POVARA CRUCII
L1. Isuse, Dumnezeu Atotputernic, cerurile şi pământul vestesc mărirea ta. Dar acum această mărire dumnezeiască îţi este umbrită. Istovit de chinuri, tu cazi la pământ sub povara crucii, iar călăii nemiloşi te lovesc şi te calcă în picioare. În acest fel, ispăşeşti păcatele mele de mândrie şi de nesupunere.
L2. Dumnezeule Mântuitor din Ostia sfântă, tu cârmuieşti cerul şi pământul şi orânduieşti soarta oamenilor. Dar şi aici te arăţi slab şi neputincios, căci te laşi în voia slujitorilor tăi. Dar nu rareori eşti

victimă a nelegiuiţilor care te primesc nevredniceşte sau te necinstesc, te batjocorăsc ori te calcă în picioare. Isuse, victimă dumnezeiască, mă apropii de tine cu încredere şi te rog să mă ajuţi, ca să nu te mai jignesc niciodată în sfânta Taină, şi să mă înveţi adevărata smerenie, ca, urmându-te de aproape, să ajung a fi cu tine în veci.
Staţiunea a IV-a

ISUS O ÎNTÂLNEŞTE PE MAICA SA ÎNDURERATĂ

L1. O, Sfântă Marie, tu, cea mai frumoasă floare a pământului şi cununa făpturilor lui Dumnezeu, ca şi Fiul tău Isus, smerită şi modestă, ţi-ai ascuns cu grijă toate darurile şi toată măreţia, dar înjosirile şi

durerile lui le-ai îndurat în văzul tuturor. L-ai urmat de aproape în drumul pătimirii sale şi, mai mult ca orice altă făptură, ai simţit în trupul şi în inima ta suferinţele fiului tău.
L2. Maică minunată, după înălţarea lui Isus la cer ai continuat a preamări şi a compătimi dragostea lui Isus din sfânta Taină, şi astăzi încă îl adori şi îl întovărăşeşti cu nespusă iubire în sfântul său tabernacol. În faţa altarelor tale chemi mulţimea credincioşilor ca să adore şi să iubească iubirea cea veşnică a dumnezeiescului Mântuitor şi îi îmbrăţişezi cu drag pe cei care vin să i se închine. Dobândeşte-mi, deci, harul de a sta bucuros lângă Isus din tabernacol şi de a mă înflăcăra tot mai mult de dragostea lui.
Staţiunea a V-a

SIMON DIN CIRENE ÎL AJUTĂ PE ISUS

SĂ-ŞI DUCĂ CRUCEA

L1. O, dumnezeiescule Osândit, plin de sânge şi de vânătăi, cu mădularele zdrobite, huiduit şi dispreţuit de oamenii cei răi, cu fiorii morţii în suflet, te clatini sub greutatea lemnului şi a păcatelor lumii întregi. Călăii îl silesc pe Simon din Cirene ca să te ajute. Îngerii ar fi alergat bucuroşi ca să uşureze povara Crucii, dar tu, Fratele nostru, al oamenilor, ai preferat un ajutor omenesc.
L2. O, Dumnezeule îndelung răbdător, dispreţuit de cei răi şi uitat pe sfintele altare! Cum de mai poţi răbda nerecunoştinţa oamenilor şi cum mai poţi prelungi umilirea surghiunului tău euharistic? E

adevărat că în jurul altarului îngerii te adoră, dar tu pentru oameni te-ai închis în tabernacol şi pe oameni îi aştepţi să te caute cu dragoste şi să te mângâie în taina euharistică. Îmi pare rău de nepăsarea şi de răceala mea faţă de această taină. Îmi pare rău că de atâtea ori am dat uitării Dragostea nesfârşită din altar.
Staţiunea a VI-a

VERONICA ŞTERGE FAŢA LUI ISUS

CU O MARAMĂ

L1. O, frumuseţe nesfârşită, faţa ta dumnezeiască a fost desfigurată de cei fărădelege. Te-au lovit fără de milă şi te-au scăldat în sânge. Te-au scuipat şi te-au mânjit cu noroi. Îngerii ar fi fost fericiţi să păstreze chipul feţei tale dumnezeieşti, dar această onoare ai rezervat-o Veronicăi. Nelegiuirea omenească trebuie reparată de mila omenească.
L2. Dumnezeiescule Mântuitor, chipul tău din sfânta Ostie este izvorul şi modelul oricărei frumuseţi, icoană şi simbol al desăvârşirii veşnice. Cerul întreg te adoră cu profundă închinare, dar tu aştepţi adorare şi ispăşire din partea oamenilor. O altă Veronică, sfânta Margareta Maria, ascultând tânguirile inimii tale îndurerate, pentru necinstea ce ţi se aduce în taina sfântului altar, a văzut că ceri ispăşire din

partea oamenilor şi reparaţie pentru insultele ce ţi se aduc. Isuse preaîndurerate, vreau să-ţi aduc îndestulare pentru nerecunoştinţa mea şi pentru răutatea şi răceala oamenilor, ca să mă fac vrednic de

a te privi faţă în faţă în ceruri.

Staţiunea a VII-a

ISUS CADE A DOUA OARĂ SUB POVARA CRUCII

L1. Isuse cel dorit de toate neamurile, profeţii au grăit către tine: „Apleacă-ţi, Doamne, cerurile şi te coboară!” (Ps 143); şi îngerii au strigat: „Ridicaţi, principilor, porţile voastre, ca să intre Împăratul

măririi” (Ps 25,7). Toţi regii pământului şi toate popoarele ar fi trebuit să te însoţească cu alai sărbătoresc pe muntele Sion. Dimpotrivă, eşti gonit din oraş cu alai de batjocură, ca un osândit şi

cu tâlc ai căzut sub cruce chiar la porţile cetăţii.
L2. O, bunule Isuse, ar fi trebuit ca toţi suveranii şi toate popoarele să te adore cu cel mai adânc respect în Taina altarului. Însă credincioşii te gonesc din mii de lăcaşuri sfinte, iar creştinii te lasă singur şi părăsit ca într-un pustiu, căci gândurile şi inimile lor sunt departe de tine. Isuse, îţi făgăduiesc că nu te voi mai lăsa singur, că voi apăra după puteri interesele casei tale şi că voi veni să te vizitez mai des în sacramentul iubirii tale.

Staţiunea a VIII-a

ISUS LE MÂNGÂIE PE FEMEILE DIN IERUSALIM CARE PLÂNG

L1. Isuse prea milostive, dacă pe acele femei evlavioase, care te compătimeau, le-ai îndemnat să se căiască de păcatele lor, cât de mare căinţă nu ar trebui să avem noi, cei care suntem împovăraţi

de nenumărate păcate şi care te-am jignit neîncetat de când mintea noastră a început să judece.

L2. Sfinte Dumnezeule din Taina iubirii, ne căim din inimă de toate păcatele săvârşite de noi şi de ceilalţi oameni împotriva sfintei tale Taine. Deplângem lipsa de respect şi vorbele nefolositoare în

Biserică, lipsa de atenţie la sfânta Liturghie, răceala cu care trecem pe lângă Biserică, nepăsarea cu care facem semnul sfintei Cruci, îngenuncherea şi celelalte rugăciuni. Am dori, o, Doamne, să

putem repara toate insultele pe care ţi le fac oamenii cei răi. Isuse preamilostive, fie-ţi milă de noi şi ajută-ne să ne îndreptăm...

Staţiunea a IX-a

ISUS CADE A TREIA OARĂ SUB POVARA CRUCII

L1. Isuse, va veni ziua când sub paşii tăi atotstăpânitori se vor pleca dealurile şi se vor netezi munţii. Acum, însă, tu cazi pentru a treia oară sub greutatea crucii. Călăii te lovesc cu cruzime, iar tu eşti

atât de istovit încât aproape că nu te poţi ridica. Ai voit să înduri acest chin pentru ca şi omul cufundat în păcat să se poată ridica.

L2. Acum, când răutatea a năpădit lumea, când omul păcatului a apărut şi s-a ridicat împotriva a tot ceea ce este divin, ţi se aduce, bunule Isuse, o necinstire atât de mare, cum nu a mai fost niciodată. Totuşi, şi în aceste zile vei rămâne în preasfântul Sacrament spre mângâierea celor buni. Deoarece nu putem înlătura jignirile, te rugăm să ne dai harul de a te iubi acum din toate puterile noastre.

Staţiunea a X-a

ISUS ESTE DESPUIAT DE HAINELE SALE

L1. O, Isuse Cristoase, tu cel de-a pururi îmbrăcat în slavă şi lumină! Tu, care ai îmbrăcat soarele în haina sa strălucitoare! Tu, care ai împodobit păsările cerului şi florile câmpului! Ţie, Doamne, ţi se cuvin cele mai preţioase daruri ale pământului. Iar acum ţi se smulg veşmintele şi rămâi descoperit; plin de sânge şi vânătăi, expus batjocurii călăilor.
L2. În sfânta Ostie, Isuse, te lipseşti de maiestatea ta firească şi rămâi numai cu strălucirea pe care ţi-o pregătesc credincioşii tăi. Ar trebui ca toţi oamenii să adune în jurul sfântului tabernacol, toată bogăţia aurului şi frumuseţea artelor. Lumea, însă, îşi clădeşte palate, lăsându-i pe slujitorii tăi să cerşească banii din care să-ţi ridice un lăcaş sărăcăcios. Mai mult încă, lăcomia omenească nelegiuită mai răpeşte şi ceea ce cu trudă şi muncă s-a adunat pentru lăcaşurile tale. Isuse, Împărat al slavei, noi vom iubi

întotdeauna podoaba casei tale şi ne străduim ca să merităm a intra odată în lăcaşurile tale cereşti.

Staţiunea a XI-a

ISUS ESTE RĂSTIGNIT PE CRUCE

L1. Isuse, preot veşnic şi victimă nevinovată, acum te urci pe altarul crucii. Îţi întinzi mâinile peste întreg neamul omenesc şi te laşi pironit în cuie. Pentru toate păcatele trupului şi ale sufletului nostru se chinuiesc toate mădularele tale, şi sufletul tău îndură cele mai grozave suferinţe. Isuse, victimă dumnezeiască, aceeaşi jertfă a crucii o aduci zilnic pe mii de altare, la sfânta Liturghie.

L2. Prin această jertfă nesângeroasă, aduci Tatălui ceresc mai multă mărire decât ar putea aduce toate făpturile laolaltă. La sfânta Jertfă cunoaştem piatra de încredere şi de hotărâre a iubirii tale atotputernice. Aici vedem nemărginita ta smerenie şi supunere, negrăita ta dragoste de Dumnezeu şi de oameni. La sfânta Liturghie, suntem aproape de tine ca şi apostolul Ioan. O, dacă ar arde şi inima noastră de dragoste şi de virtuţile care îl însufleţeau pe sfântul tău apostol! Sfântă Marie, care ai pătimit sub crucea lui Isus, ajută-ne să înţelegem cât preţuieşte sfânta Liturghie; şi dacă nu zilnic, cel puţin în fiecare duminică şi sărbătoare de poruncă, să luăm parte la ea cu cea mai adâncă evlavie.

Staţiunea a XII-a

ISUS MOARE PE CRUCE

L1. Omul a săvârşit cea mai fioroasă nelegiuire, dar, în acelaşi timp, Dumnezeu a înfăptuit mântuirea omului. Lumea şi-a ucis Creatorul, iar tu, Isuse, cu iubirea nemărginită şi neînţeleasă de oameni, ai nimicit păcatul şi ai desăvârşit răscumpărarea omului. Toată omenirea plângând amar, ar trebui să se adune în jurul crucii sfinte şi să te adore cu credinţă şi recunoştinţă. Dar numai câteva persoane evlavioase, alături de mama ta, au luat parte la jertfa sângeroasă.

L2. La sfânta Liturghie, reînnoieşti, o, Isuse, jertfa Calvarului. Toate popoarele ar trebui să se adune zilnic în jurul altarelor şi să-ţi strige cu evlavie adâncă: „Sfinte Dumnezeule, Sfinte tare, Sfinte fără de moarte, miluieşte-ne pe noi!” Dar oamenii te uită şi te părăsesc. Mulţi chiar te urăsc şi numai puţini te înconjoară în zilele de lucru. O, preamare Dumnezeule, tu, care ai murit de iubire şi care ai cerut iubirea noastră, miluieşte-ne pe noi şi ajută-ne să te iubim mai mult.
Staţiunea a XIII-a

ISUS ESTE DAT JOS DE PE CRUCE

L1. Sfântă Marie, maică îndurerată, după ce ai suferit dureri nespuse şi ai simţit în inimă împunsătura suliţei, primeşti acum în braţe trupul sfânt şi sfâşiat al Fiului tău. Iată opera păcatelor noastre. Deci, stelele cad, firea se întunecă, morţii învie şi stâncile se despică la moartea Fiului tău. Cât de mare a trebuit să fie durerea ta. În aceste dureri ne-ai renăscut la viaţa cea veşnică. Maică sfântă, îţi jurăm că nu te vom uita, că te vom cinsti şi iubi cu înflăcărare până la moarte şi în veşnicie.
L2. Sfântă Marie, care cu negrăită evlavie ai primit în braţe trupul rece al lui Isus, mângâie-l pe Isus şi strânge-l la piept şi pentru noi. Ajută-ne şi pe noi să putem primi cât mai des trupul lui Isus în sfânta Împărtăşanie, cu aceeaşi dragoste şi evlavie.

               Staţiunea a XIV-a

                  ISUS ESTE ÎNMORMÂNTAT

L1. Isuse, stăpân al vieţii, trupul tău dumnezeiesc a rămas trei zile în mormântul în care te-aşezaseră ucenicii tăi; iar sufletul tău s-a coborât la cei din Limb, spre a le duce mântuirea şi a-i pune în lanţuri pe duşmanii lui Dumnezeu. Zdrobit de durere, îngenunchez la intrarea în mormântul tău, sărut cu lacrimi piatra sfântă şi te ador cu credinţă şi recunoştinţă.

L2. În taina cea nepătrunsă, Isuse, te ascunzi ca într-un mormânt, şi de aici aduci laudă Tatălui ceresc pentru noi şi lucrezi la mântuirea noastră. Doamne, ajută-ne să luptăm alături de tine, căci dacă tu eşti cu noi, cine poate fi împotriva noastră? Vomînconjura mereu sfântul tău altar, căci aici stă ascuns izvorul puterii noastre. Voim, Doamne, să suferim şi să muncim cu tine, pentru ca împreună cu tine să putem şi învia. Iar tu, o, preasfântă Marie a preasfântului Sacrament, care nu-ţi dezlipeai inima de la

mormântul Fiului tău dumnezeiesc, dobândeşte-ne harul să trăim, să suferim, să muncim şi să murim pentru Isus din Taina cea preasfântă, căci el este începutul traiului, sfârşitul şi viaţa noastră

cea de veci.

RUGĂCIUNE DE ÎNCHEIERE

T. O, Isuse, Mântuitorul şi Dumnezeul nostru, vrednic de închinarea îngerilor şi a noastră, tu, care de bunăvoie ai lăsat să fii legat, judecat, batjocorit şi osândit şi apoi dat morţii, ca prin moarte să-i răscumperi şi să-i mântuieşti pe oameni; tu, care din dragoste nespusă pentru fraţii tăi rătăciţi, te-ai închis într-un mormânt în sfânta Taină euharistică, ca să-i aduni şi să-i cucereşti cu dragostea ta; priveşte, te rugăm, la inima ta înflăcărată, care s-a jertfit pentru noi, şi la mila fără hotar pe care ne-ai arătat-o şi dăruieşte-ne iertarea păcatelor. Spală-ne, Doamne, sufletul în sângele tău preasfânt şi încălzeşte-ne inima cu razele harurilor tale din Taina euharistică, pentru ca, dovedindu-ţi dragostea noastră prin paza poruncilor tale, să merităm a te iubi de-a pururi în patria cerească şi a preamări milostivirea ta în vecii vecilor. Amin.

